धोनी के साथ-साथ खेल जगत के एक और सितारे भारत के दिग्गज बिलियर्ड्स और स्नूकर चैंपियन पंकज आडवाणी ने भी ये पुरस्कार हासिल किया जो काफी लंबे समय से इसके इंतजार में थे। जिस साल धोनी को पद्म श्री मिला था उसी साल (2009) भारत के दिग्गज बिलियर्ड्स और स्नूकर चैंपियन पंकज आडवाणी को भी वो सम्मान मिला था। हालांकि, उसके बाद से आडवाणी ने कई विश्व खिताब और राष्ट्रीय खिताब जीते लेकिन उन्हें सालों तक पद्म भूषण के लिए नहीं चुना गया था। एक समय ऐसा भी आया जब जनवरी 2017 में उस दौरान खेल मंत्री विजय गोयल ने 16वीं बार विश्व चैंपियनशिप जीतने पर ट्विटर पर आडवाणी को बधाई दी, इस पर आडवाणी ने अपनी निराशा साफ तौर पर जता दी थी और लिखा था कि, 'शुक्रिया सर, लेकिन 16 विश्व खिताब और 2 एशियन गेम्स गोल्ड मेडल जीतने के बाद भी अगर मुझे पद्म भूषण के लिए नजरअंदाज किया जाएगा तो मुझे नहीं पता कि इसके लिए और क्या करना होगा।'